Vi blev nødt til at reagere, lyder det fra souschef hos Region Nordjylland, Henrik Sprøgel, efter massiv borger-kritik om lægehuset i Pandrup

Souschef hos Region Nordjylland Henrik Sprøgel fortæller i et længere interview med TV2 Nord, at regionen blev nødt til at reagere, efter den ene borger efter den anden kunne fortælle om uacceptable forhold hos det private lægehus i Pandrup. Et lægehus som Nordic Medicare står for, betalt af Region Nordjylland. - Vi skal have løst det her problem, og vi har holdt møder med Nordic Medicare og har en klar forventning om, at der nu kommer styr på tingene. Og vi har aftalt med Nordic Medicare, at vi fra regionens side følger med i, hvordan tingene udvikler sig, siger Henrik Sprøgel.